CELEX: 61993CJ0303
Language: el
Date: 1994-05-18
Title: Απόφαση του Δικαστηρίου της 18ης Μαΐου 1994. # Επιτροπή των Ευρωπαϊκών Κοινοτήτων κατά Ιταλικής Δημοκρατίας. # Παράβαση - Οδηγία 90/486/ΕΟΚ σχετικά με τους ηλεκτροκίνητους ανελκυστήρες - Μη μεταφορά στο εθνικό δίκαιο. # Υπόθεση C-303/93.

Avis juridique important

|

61993J0303

ΑΠΟΦΑΣΗ ΤΟΥ ΔΙΚΑΣΤΗΡΙΟΥ ΤΗΣ 18ΗΣ ΜΑΪΟΥ 1994.  -  ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΤΑ ΙΤΑΛΙΚΗΣ ΔΗΜΟΚΡΑΤΙΑΣ.  -  ΠΑΡΑΒΑΣΗ - ΟΔΗΓΙΑ 90/486/ΕΟΚ ΣΧΕΤΙΚΑ ΜΕ ΤΟΥΣ ΗΛΕΚΤΡΟΚΙΝΗΤΟΥΣ ΑΝΕΛΚΥΣΤΗΡΕΣ - ΜΗ ΜΕΤΑΦΟΡΑ ΣΤΟ ΕΘΝΙΚΟ ΔΙΚΑΙΟ.  -  ΥΠΟΘΕΣΗ C-303/93.  

Συλλογή της Νομολογίας του Δικαστηρίου 1994 σελίδα I-01901

ΠερίληψηΔιάδικοιΣκεπτικό της απόφασηςΑπόφαση για τα δικαστικά έξοδαΔιατακτικό
Λέξεις κλειδιά

++++Κράτη μέλη * Υποχρεώσεις * Παράβαση * Παράβαση των ειδικών υποχρεώσεων που απορρέουν από οδηγία και παράβαση της γενικής υποχρεώσεως που απορρέει από το άρθρο 5 της Συνθήκης  (Συνθήκη ΕΟΚ, άρθρα 5 και 169)  

Περίληψη

'Οταν ένα κράτος μέλος έχει παραβεί τις ειδικές υποχρεώσεις που απορρέουν από οδηγία, δεν χρειάζεται να εξεταστεί το ζήτημα αν συγχρόνως έχει παραβεί τις υποχρεώσεις του που απορρέουν από το άρθρο 5 της Συνθήκης. 

Διάδικοι

Στην υπόθεση C-303/93,  Επιτροπή των Ευρωπαϊκών Κοινοτήτων, εκπροσωπούμενη από τον Antonio Aresu, μέλος της Νομικής Υπηρεσίας, με αντίκλητο στο Λουξεμβούργο τον Γεώργιο Κρεμλή, μέλος της Νομικής Υπηρεσίας, Centre Wagner, Kirchberg,  προσφεύγουσα,  κατά  Ιταλικής Δημοκρατίας, εκπροσωπούμενης από τον καθηγητή Luigi Ferrari Bravo, προϊστάμενο της Υπηρεσίας Διπλωματικών Διαφορών του Υπουργείου Εξωτερικών, επικουρούμενο από τον Ivo M. Braguglia, avvocato dello Stato, με τόπο επιδόσεων στο Λουξεμβούργο την Πρεσβεία της Ιταλίας, 5, rue Marie Adelaide,  καθής,  που έχει ως αντικείμενο να αναγνωριστεί ότι η Ιταλική Δημοκρατία, μη εκδίδοντας και μη δημοσιεύοντας τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωσή της προς την οδηγία 90/486/ΕΟΚ του Συμβουλίου, της 17ης Σεπτεμβρίου 1990, που τροποποιεί την οδηγία 84/529/ΕΟΚ για την προσέγγιση των νομοθεσιών των κρατών μελών σχετικά με τους ηλεκτροκίνητους ανελκυστήρες (ΕΕ L 270, σ. 21), και μη ενημερώνοντας αμέσως την Επιτροπή σχετικά με την έκδοση και δημοσίευση τέτοιων διατάξεων, παρέβη τις υποχρεώσεις που υπέχει από το άρθρο 5, πρώτο εδάφιο, και το άρθρο 189, τρίτο εδάφιο, της Συνθήκης ΕΟΚ, καθώς και από το άρθρο 2, παράγραφος 1, της οδηγίας 90/486,  ΤΟ ΔΙΚΑΣΤΗΡΙΟ,  συγκείμενο από τους O. Due, Πρόεδρο, G. F. Mancini και D. A. O. Edward, προέδρους τμήματος, R. Joliet, F. Schockweiler, G. C. Rodriguez Iglesias (εισηγητή), F. Grevisse, M. Zuleeg και J. Murray, δικαστές,  γενικός εισαγγελέας: F. G. Jacobs  γραμματέας: L. Hewlett, υπάλληλος διοικήσεως,  έχοντας υπόψη την έκθεση ακροατηρίου,  αφού άκουσε τις αγορεύσεις των διαδίκων κατά τη συνεδρίαση της 13ης Απριλίου 1994,  αφού άκουσε τον γενικό εισαγγελέα που ανέπτυξε τις προτάσεις του κατά τη συνεδρίαση της 13ης Απριλίου 1994,  εκδίδει την ακόλουθη  Απόφαση  

Σκεπτικό της απόφασης

1 Με δικόγραφο που κατέθεσε στη Γραμματεία του Δικαστηρίου στις 28 Μαΐου 1993, η Επιτροπή των Ευρωπαϊκών Κοινοτήτων άσκησε, δυνάμει του άρθρου 169 της Συνθήκης ΕΟΚ, προσφυγή με την οποία ζητεί να αναγνωριστεί ότι η Ιταλική Δημοκρατία, μη εκδίδοντας και μη δημοσιεύοντας τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωσή της προς την οδηγία 90/486/ΕΟΚ του Συμβουλίου, της 17ης Σεπτεμβρίου 1990, που τροποποιεί την οδηγία 84/529/ΕΟΚ για την προσέγγιση των νομοθεσιών των κρατών μελών σχετικά με τους ηλεκτροκίνητους ανελκυστήρες (ΕΕ L 270, σ. 21, στο εξής: οδηγία), και μη ενημερώνοντας αμέσως την Επιτροπή σχετικά με την έκδοση και δημοσίευση τέτοιων διατάξεων, παρέβη τις υποχρεώσεις που υπέχει από τα άρθρα 5 και 189 της Συνθήκης ΕΟΚ και από το άρθρο 2, παράγραφος 1, της οδηγίας.  2 Το άρθρο 2, παράγραφος 1, της οδηγίας ορίζει τα εξής: "τα κράτη μέλη εκδίδουν και δημοσιεύουν τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία σε προθεσμία 6 μηνών από την κοινοποίησή της. Ενημερώνουν αμέσως την Επιτροπή σχετικά". Δεδομένου ότι η οδηγία κοινοποιήθηκε στις 24 Σεπτεμβρίου 1990, η προθεσμία αυτή έληξε στις 24 Μαρτίου 1991.  3 Στις 28 Ιουνίου 1991 η Επιτροπή απέστειλε προς την Ιταλική Κυβέρνηση έγγραφο οχλήσεως, καθόσον δεν είχε λάβει από την Κυβέρνηση αυτή κανένα στοιχείο σχετικά με τη μεταφορά της οδηγίας στην ιταλική εσωτερική έννομη τάξη. Επειδή στο έγγραφο αυτό δεν δόθηκε καμία απάντηση, η Επιτροπή κοινοποίησε στην Ιταλική Κυβέρνηση στις 9 Μαρτίου 1992 αιτιολογημένη γνώμη, με την οποία της ζήτησε να συμμορφωθεί προς τις διατάξεις της οδηγίας εντός διμήνου. Δεν υπήρξε καμία αντίδραση της Ιταλικής Κυβερνήσεως ούτε μετά από την αιτιολογημένη αυτή γνώμη. Κατόπιν αυτού η Επιτροπή άσκησε την παρούσα προσφυγή.  4 Η Ιταλική Κυβέρνηση δεν αμφισβητεί ότι η οδηγία δεν μεταφέρθηκε εμπροθέσμως στην ιταλική έννομη τάξη. Κατά την επ' ακροατηρίου συζήτηση πάντως, η Κυβέρνηση αυτή προσκόμισε το κείμενο μιας κανονιστικής αποφάσεως που είχε εγκριθεί με σκοπό τη μεταφορά της οδηγίας στην ιταλική νομοθεσία και επρόκειτο να δημοσιευθεί στην Εφημερίδα της Κυβερνήσεως της Ιταλικής Δημοκρατίας.  5 Δεδομένου ότι η μεταφορά της οδηγίας δεν πραγματοποιήθηκε εντός της προθεσμίας που τάχθηκε με την αιτιολογημένη γνώμη, πρέπει να αναγνωρισθεί ότι, όπως υποστηρίζει η Επιτροπή, υφίσταται εν προκειμένω παράβαση.  6 Αντίθετα, παρά το σχετικό αίτημα της Επιτροπής, το Δικαστήριο δεν υποχρεούται να λάβει υπόψη τη μη δημοσίευση των νομοθετικών, κανονιστικών και διοικητικών διατάξεων που έπρεπε να θεσπιστούν για τη συμμόρφωση της Ιταλικής Δημοκρατίας προς την οδηγία και τη μη ενημέρωση της Επιτροπής, δεδομένου ακριβώς ότι η Ιταλική Δημοκρατία δεν θέσπισε τις διατάξεις αυτές εντός της προθεσμίας που τάχθηκε με την αιτιολογημένη γνώμη.  7 Εξάλλου, αφού η Ιταλική Δημοκρατία παρέβη τις ειδικές υποχρεώσεις της που απορρέουν από την οδηγία, δεν χρειάζεται να εξεταστεί το ζήτημα αν συγχρόνως παρέβη τις υποχρεώσεις της που απορρέουν από το άρθρο 5 της Συνθήκης.  8 Κατά συνέπεια, πρέπει να αναγνωρισθεί ότι η Ιταλική Δημοκρατία, μη θεσπίζοντας εμπροθέσμως όλες τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωσή της προς την οδηγία 90/486, παρέβη τις υποχρεώσεις που υπέχει από τη Συνθήκη, η δε προσφυγή πρέπει να απορριφθεί κατά τα λοιπά.  

Απόφαση για τα δικαστικά έξοδα

Επί των δικαστικών εξόδων  9 Κατά το άρθρο 69, παράγραφος 2, του Κανονισμού Διαδικασίας, ο ηττηθείς διάδικος καταδικάζεται στα δικαστικά έξοδα. Επειδή η Ιταλική Δημοκρατία ηττήθηκε, πρέπει να καταδικαστεί στα δικαστικά έξοδα.  

Διατακτικό

Για τους λόγους αυτούς,  ΤΟ ΔΙΚΑΣΤΗΡΙΟ  αποφασίζει:  1) Η Ιταλική Δημοκρατία, μη θέτοντας εμπροθέσμως σε εφαρμογή όλες τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωσή της προς την οδηγία 90/486/ΕΟΚ του Συμβουλίου, της 17ης Σεπτεμβρίου 1990, που τροποποιεί την οδηγία 84/529/ΕΟΚ για την προσέγγιση των νομοθεσιών των κρατών μελών σχετικά με τους ηλεκτροκίνητους ανελκυστήρες, παρέβη τις υποχρεώσεις που υπέχει από τη Συνθήκη ΕΟΚ.  2) Απορρίπτει την προσφυγή κατά τα λοιπά.  3) Καταδικάζει την Ιταλική Δημοκρατία στα δικαστικά έξοδα.